দীর্ঘকাল ধরে স্বদেশি চলচ্চিত্র আর দৃষ্টি কাড়ে না আমাদের রসজ্ঞ চলচ্চিত্রামোদীদের। কদাচিৎ স্বাধীন ধারার দু-একটি চলচ্চিত্র দেশের বাইরে আলোড়ন সৃষ্টি করলে আমাদের দর্শক আশায় বুক বাঁধেন, চলচ্চিত্রটি নিশ্চয়ই তাঁর দীর্ঘ তৃষিত মানস পূর্ণ করবে জীবনের অভিজ্ঞতা সিঞ্চিত সৃষ্টিশীল বারিধারায়। চলচ্চিত্র-শিল্প নিয়ে দীর্ঘকাল কাজ করার অভিজ্ঞতায় সেই অনুভূতি যে জীবনে খুব বেশি আসেনি, তা-একপ্রকার নিশ্চিত করেই বলতে পারি। বাংলা চলচ্চিত্রের সোনালি অতীত নিয়ে গর্ববোধ ও স্মৃতিকাতরতায় অনেক ভুগেছি আমরা। কিন্তু সেও অনেককাল আগের কথা। এরপর অন্তত চার-চারটি মূল্যবান দশক পেরিয়ে গেছে। অনেক সত্যিকারের স্বদেশপ্রেমী চলচ্চিত্র পুরোধা ও চলচ্চিত্র সংস্কৃতিকর্মীদের আশাহত করে এদেশে এখনো গড়ে ওঠেনি পূর্ণাঙ্গ কোনো চলচ্চিত্র প্রশিক্ষণ ইনস্টিটিউট। দেশের রাষ্ট্রায়ত্ত চলচ্চিত্র উন্নয়ন প্রতিষ্ঠান বিএফডিসি পরিণত হয়েছে আমলাসর্বস্ব পরিকল্পনাহীন দক্ষিণ ভারতীয় তামিল-তেলেগু চলচ্চিত্রের অবিকল নকল অনুশীলনকারী এক ভাগাড়ে (কোনো এক অজ্ঞাত কারণে)। মরি মরি করেও এর তথাকথিত ঐতিহ্যগত ভাবগাম্ভীর্য (!) নিয়ে কয়েকটি ভবন এখনো দাঁড়িয়ে আছে ঐতিহাসিক কারওয়ান বাজার সীমান্তে সময়ের নিঠুর সাক্ষী হয়ে। বন্ধ হয়ে যাচ্ছে একের পর এক রুগ্ণ চলচ্চিত্র প্রেক্ষাগৃহ। এহেন মর্মান্তিক সময়ে অঞ্জনের মেঘমল্লার দর্শককে এক খাঁটি সিনেমা দেখার অভিজ্ঞতায় সিক্ত করবে।